Politiet har i løbet af påsken stoppet flere spritbilister.

Når påsken står for døren, står politiet klar ved vejene. For påsken er traditionen tro forbundet med bilister, der ikke kun har indtaget mad ved frokostbordet. For at begrænse mængden af spritbilister meldte Rigspolitiet før påske ud, at landets politikredse ville have fokus på spiritus- og narkokørsel i påskedagene. Mere opmærksomhed - Vi ved jo godt, at det er her i påsken, vi skal være særligt opmærksomme på spirituskørsel, da der jo er mange, der har været til påskefrokoster. Hvert år forsøger vi at kommunikere ud omkring det, og min vurdering er også, at der bliver mere fokus på det. Men på trods af kampagner og større fokus, er der stadig nogle, der falder i spritfælden. - Vi har noteret 18 sager om spirituskørsel fra skærtorsdag til og med 2. påskedag, fortæller lederen af færdselsafdelingen ved Nordjyllands Politi, politikommissær Jess Falberg. Udover spritkørsel havde Nordjyllands Politi også fire sager om narkokørsel i påskedagene i Aalborg og Hjørring. - Konklusionen er, at det er meget det, vi ellers ser. Det er omkring samme mængde sager, som sidste påske, siger Jess Falgberg. Anderledes fremgangsmåde i år -	Sidste år til påske kørte vi en decideret indsats mod spirituskørsel i påsken, hvor der var motorcykler placeret forskellige steder i kredsen. Det gav ikke rigtigt noget. Men i år havde Nordjyllands Politi udlånt mange motorcykelbetjente ud til en stor overraskelsesaktion ved Randers, hvor mange biler var samlet til gaderæs. Det blev til 113 sigtelser, hvor 20 biler blev beslaglagt. - Derfor havde vi ikke det store overskud og ressourcer til samme indsats i år, men i stedet har vi kommunikeret ud til de patruljer, der i forvejen var på vejene, siger Jess Falberg.